Goeie nuus vir rugbyliefhebbers is dat die SAUK die radio-uitsaairegte bekom het vir die Superfan- en die Groen vs Goud-wedstryde. Die vooruitsigte vir die Curriebeker-seisoen lyk ook belowend.
RSG Nuusbrief | Desember 2020
Kyk elke wolk het 'n silwer randjie. In hierdie moeilike tyd van onsekerhede (maar dat RSG voortgaan, is geen onsekerheid nie), het ek net weer besef hoe sterk RSG staan in Suid-Afrika én ook by ons oorsese luisteraars. En ook hoe wyd en deur wie ons radiostasie geluister word. Ek is dus nie verbaas dat ons lojaliteitsyfer op 'n almintige 48% staan nie.
Baie dankie vir die boodskappe en ondersteuning sedert die SAUK se afleggingsproses bekend gemaak is. Dít was nou 'n goeie barometer vir RSG om te kan besef dat PBS-radio en spesifiek RSG 'n ongekende belangrike rol speel om luisteraars in te lig, te bemagtig en te vermaak. En in baie gevalle is ons 'n lewens-aar. Dit laat die RSG-span net weer besef watter groot taak op ons skouers rus om altyd eerlike, professionele en kwaliteit werk te lewer.
Wat betref die SAUK se herstruktureringsproses, is daar nog onsekerhede. Die afleggingsproses is vir eers tot einde Januarie 2021 opgeskort terwyl verdere gesprekke en konsultasies tussen rolspelers gedurende Desember plaasvind. So, niemand word in Desember afgelê nie. Die uitkoms van Desember se onderhandelsgesprekke tussen verskeie rolspelers sal waarskynlik die pad vorentoe bepaal.
Intussen gaan RSG voort om met passie vir jou geselskap te hou, veral oor die feesseisoen. Ons sal ook in die volgende nuusbrief meer vertel van wat alles voorlê in die programbeplannings vir die feestyd.
Ek hoop julle geniet die sport-uitsendings, ons radiodramas oor Goëlstories en 'n Masjientjie, ons wens al die RSG/Sanlam Radiodrama-skryfkompetisie wenners geluk, ons nuwe boekvoorlesing (want Hans is met mening terug), en al ons ander programme.
Geluk aan die wenners van die
Die wenners van dié gewilde radiodrama-skryfkompetisie uit 'n rekordgetal van 385 inskrywings, is pas op RSG bekend gemaak. Die totale prysgeld is R155 000. Die eerste prys van R70 000 gaan aan Adelle van Wyk van Malmesbury.
In RSG se Radioteater kry jy twee mini-dramas van I.D. du Plessis wat verwerk is deur André Kotzé. Hierdie spesiale dubbeldoor en opdragwerk is ter viering van I.D. du Plessis wat vanjaar 120 jaar oud sou wees. Die twee dramas word Donderdag 3 Desember om 20:00 direk na mekaar uitgesaai.
Radioteater: Die masjientjie
Beatrice se Skotse ingenieursvriend werk aan 'n pynmasjientjie. Die masjientjie word gou gewild in die gemeenskap. Dan word Beatrice se seun, Damien, ernstig siek. Die Masjientjie word 10 Desember om 20:00 uitgesaai.
Die geliefde Hans van Kraaienburg, meesterlik lewe gegee deur die akteur en voorleser Tobie Cronjé, is terug in Alhoebekker! Hans gee Herklaas horings, die opvolg van die topverkoper, Hans steek die Rubicon oor, word van Woensdag 9 Desember elke weeksoggend om 10:45 op RSG voorgelees.
Covid-19 het groter druk op sowel private as openbare gesondheids-dienste geplaas. Wat is die stand van hospitale en klinieke wat jy onlangs besoek het?
Kan 'n kleinkind onderhoud eis teen sy oorlede oupa se boedel? Wie is ná die vruggebruiker se dood geregtig op die huurgeld van 'n plaas as hy sy vruggebruik verkoop het?
Pyn (emosionele en fisiek) kan 'n persoon se lewenskwaliteit benadeel. Hoe kan jy leer om met die pyn saam te leef?
Hoe moet die ideale kosblik vir jou kind lyk? Kundiges gee raad en 'n paar resepte.
Die Suid-Afrikaanse wynbedryf, spesifiek die wyntoerismesektor, is ongetwyfeld die landbousegmente wat die ergste deur Covid-19-beperkings geraak is. Vinpro is besig met die bedryf se rampherstelplan.
Sowat een uit drie vroue en een uit vyf mans ontwikkel later osteoporose. Maar díé beensiekte kan grotendeels voorkom word as tieners gesonde oefen- en eetgewoontes in hulle jeugjare het.
Wat is die skilderbont-rietpadda? Hoekom verander hulle van kleur? Kan paddas kleur in die donker onderskei? En, waar kom tyd en ruimte vandaan?
Hoe waterpas moet die vloer wees om die teleskoop by Sutherland korrek te monteer? Meer oor die waterstofwolk wat besig is om ons sterrestelsel te nader.